Wyksraadslid vas oor ‘Ters-bedrog’DA-wyksraadslid Nora Grose (Foto: Verskaf) ’n DA-wyksraadslid van Table View in Kaapstad het Donderdag vlugtig in die Atlantis-landdroshof verskyn op aanklagte van bedrog en geldwassery. Nora Grose (64) het haar vroeër vandag aan die Valke se eenheid vir ernstige korrupsie by die polisie se gemeenskapsentrum in Atlantis oorgegee. Sy is intussen op borgtog van R10 000 vrygelaat. Dít nadat sy na bewering fondse vir persoonlike gewin aangewend het terwyl sy die Werkloosheidsversekeringsfonds (WVF) se tydelike verligtingskema (Ters) saam met die voorsitter van ’n nie-regeringsorganisasie gefasiliteer het. Dit word ook beweer dat Grose en Reuben Swartz, voorsitter van die nie-regeringsorganisasie South African Religious Civic Organization (Sarco), saamgesweer het om hulpfondse van die Stad Kaapstad te herlei. Hulpfondse ten bedrae van R170 000 wat bedoel was vir die verspreiding van kospakkies in Atlantis is glo na ’n kerk in Table View herlei waaraan sommige stadsamptenare verbind word. Swartz is in Desember reeds in hegtenis geneem op soortgelyke aanklagte as dié teen Grose. Hy is toe ook borgtog van R10 000 toegestaan en sal na verwagting weer Vrydag in die handelshof verskyn. Die saak teen Grose is tot Junie uitgestel.